Diari Oficial de la Generalitat Valenciana


Sumari del DOGV 2715, del 25-03-1996 (1996/837720)

ORDRE d'11 de març de 1996, de la Conselleria de Cultura, Educació i Ciència, per la qual es convoquen les subvencions destinades a federacions esportives de la Comunitat Valenciana per a l'any 1996 i s'aproven les bases per les quals se'n regula la concessió.
--------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1996/03/11/(1)/dof/vci/html**

### Dades del document

Número de DOGV
:   2715

Data del DOGV
:   25-03-1996

Secció del DOGV
:   DISPOSICIONS GENERALS

Número del document
:   1996/837720


Data del document
:   11-03-1996

Organisme emissor
:   Conselleria de Cultura, Educació i Ciència

Tipus de document
:   Ordre

ORDRE d'11 de març de 1996, de la Conselleria de Cultura, Educació i Ciència, per la qual es convoquen les subvencions destinades a federacions esportives de la Comunitat Valenciana per a l'any 1996 i s'aproven les bases per les quals se'n regula la concessió.   
D'acord amb el que disposa l'article 31.28 de l'Estatut d'Autonomia de la Comunitat Valenciana, l'esport és competència exclusiva de la Generalitat Valenciana. Així doncs, i d'acord amb la Llei 4/1993, de la Generalitat Valenciana, de 20 de desembre, de l'Esport de la Comunitat Valenciana, correspon a aquesta, a través de la Conselleria de Cultura, Educació i Ciència, l'ordenació, programació i planificació de l'activitat esportiva a la nostra Comunitat, mitjançant el foment i la promoció de les federacions esportives que hi haja.   
Es consideren les federacions esportives com a entitats d'utilitat pública, a les quals la Llei 10/1990, de 15 d'octubre, de l'Esport, i la Llei 4/1993, de l'Esport de la Comunitat Valenciana reconeixen, a més de les atribucions que hi són pròpies, l'exercici per delegació de funcions públiques de caràcter administratiu, actuant en aquests casos com a agents col·laboradors de l'administració pública. La Conselleria de Cultura, Educació i Ciència convoca anualment a càrrec dels pressupostos de la Generalitat Valenciana subvencions a les esmentades entitats, per a atendre la realització dels seus propis per la funció pública que realitzen, i que es distribueix seguint criteris d'objectivitat, concurrència i publicitat, d'acord amb els resultats obtinguts en la promoció i el foment de la pràctica esportiva.  
En virtut d'això, i de conformitat amb el que disposa l'article 35 de la Llei 5/1983, de 30 de desembre, del Govern Valencià (DOGV de 30 de desembre de 1983), i el Text Refós de la Llei de la Hisenda Pública de la Generalitat Valenciana, aprovada pel Decret Legislatiu de 26 de juny de 1991, del Consell de la Generalitat Valenciana,  
DISPOSE  
Primer  
Convocar la concessió de subvencions per un import global màxim de dos-cents deu mil milions de pessetes (498.387.017 PTA) a càrrec del capítol IV de la secció 9, i programa 457-10, línia 4,03 dels Pressupostos de la Generalitat Valenciana per a 1996, que es distribuirà entre les federacions esportives de la Comunitat Valenciana que ho sol·liciten dins del termini i en la forma escaient, proporcionalment a la seua implantació i volum d'activitat, d'acord amb els resultats obtinguts en la promoció i foment de la pràctica esportiva.  
Segon  
Aprovar les bases reguladores de la concessió de subvencions a les federacions esportives de la Comunitat Valenciana, que figuren com a annex I de la present ordre, que ho sol·liciten dins del termini i en la forma escaient, per a facilitar-los el compliment de les funcions encomanades en l'àmbit de la modalitat esportiva que gestionen.  
DISPOSICIONS FINALS  
Primera  
Per a desenvolupar i executar adequadament el que es disposa en la present ordre, s'autoritza el director general de l'Esport perquè dicte les resolucions adequades per a la seua aplicació.  
Segona  
La present ordre entrarà en vigor l'endemà de la seua publicació en el Diari Oficial de la Generalitat Valenciana.  
Tercera  
Contra la present ordre, que esgota la via administrativa, s'hi podrà interposar un recurs contenciós administratiu en el termini de dos mesos comptadors des del dia de la seua publicació davant la Sala Contenciosa Administrativa del Tribunal Superior de Justícia de la Comunitat Valenciana. La interposició de l'esmentat recurs requerirà la comunicació prèvia a la Conselleria de Cultura, Educació i Ciència.  
Tot això, de conformitat amb el que es preveu en els articles 57 i 58 de la Llei Reguladora de la Jurisdicció Contenciosa Administrativa, i l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 11 de març de 1996  
El conseller de Cultura, Educació i Ciència,  
FERNANDO VILLALONGA CAMPOS  
ANNEX I  
Bases per les quals es regula la convocatòria de subvencions destinades a federacions esportives de la Comunitat Valenciana  
Primera. Beneficiaris  
1. Podran sol·licitar aquestes subvencions les federacions esportives de la Comunitat Valenciana inscrites en el Registre d'Entitats Esportives de la Direcció General de l'Esport.  
Segona. Import global màxim de les subvencions i línies de subvenció que les financie  
1. L'import global màxim de les subvencions serà anualment el que s'establisca en la llei de pressupostos de la Generalitat Valenciana, i per tant resta condicionat a l'existència de crèdit adequat i suficient en el capítol IV, secció servei, programa i línia corresponents.  
Tercera. Sol·licituds  
3.1 Instància dirigida al conseller de Cultura, Educació i Ciència segons el model que figura com a annex II de la present ordre.  
3.2 La instància s'acompanyarà de la següent informació i documentació:  
- Nombre de llicències esportives per categories  
- Nombre de clubs i altres entitats esportives adscrites a la federació  
- Projecte de pressupost per programes de l'exercici per al qual se sol·licita la subvenció  
- Memòria explicativa dels programes que s'han de desenvolupar per als quals se sol·licita subvenció.  
3.3 A més de la informació i documentació indicada en el punt 3.2, la Direcció General de l'Esport podrà demanar-ne qualsevol altra que considere necessària per a conéixer i comprendre millor els programes subvencionats.  
3.4 Les sol·licituds s'hauran de presentar en el Registre General de la Conselleria de Cultura, Educació i Ciència, situada a l'avinguda de Campanar, 32, de València, o en les direccions territorials de Cultura i Educació, d'Alacant, Castelló o València, els centres d'informació de l'Oficina d'Informació, Iniciatives i Reclamacions de la Generalitat Valenciana, o en qualsevol dels llocs a què es refereix l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
3.5 El termini de presentació d'instàncies serà de 20 dies comptadors a partir de l'endemà de la publicació de l'ordre anual de convocatòria en el Diari Oficial de la Generalitat Valenciana.  
3.6 L'admissió a tràmit d'una sol·licitud de subvencions o ajudes no generarà cap compromís de concessió.  
3.7 La sol·licitud es considerarà desestimada si la seua resolució no es realitza en el termini de tres mesos des de l'acabament del termini de presentació d'instàncies, amb l'excepció d'aquelles activitats de caràcter extraordinari que així ho requerisquen per les dates de realització.  
Quarta. Objecte i aplicació de les subvencions  
4.1 Les subvencions es destinaran a l'atenció de les despeses corrents de funcionament de les federacions i a les que ocasione l'execució dels programes esportius de les federacions esportives autonòmiques, amb la finalitat d'atendre la realització del seus fins propis i per la funció pública que realitzen.  
4.2 Es considera com a programa esportiu, el conjunt o agrupació d'activitats homogènies encaminades a la consecució d'objectius també homogenis o de naturalesa similar, i que combina mitjans o recursos coherents i identificables que constitueixen una unitat significativa tant pel que fa a la discussió pressupostària com per a l'anàlisi de la gestió federativa.  
4.3 Programes subvencionables  
- Programa I. Gestió i funcionament  
Engloba totes aquelles activitats i iniciatives que es refereixen als sectors o components de gestió bàsica de l'organització federativa, personal i d'altres, i al de funcionament o desenvolupament dinàmic, assemblees i reunions i funcions d'ordenació i regulació de la vida federativa.  
- Programa II. Activitats esportives  
Engloba totes aquelles competicions, activitats i iniciatives d'àmbit autonòmic, estatal i internacional, que tot i no estar integrades dins de l'àrea de Tecnificació, vagen en la direcció de fomentar, divulgar i/o estendre l'esport a nivell qualitatiu.  
- Programa III. Formació  
Ha d'abraçar totes les actuacions, activitats i iniciatives per a la formació de quadres (tècnics, jutges i àrbitres) i la seua actualització i/o perfeccionament.  
- Programa IV. Tecnificació  
Engloba totes aquelles actuacions, activitats i iniciatives que propicien i potencien l'obtenció de resultats qualitatius dels esportistes federats destacats. Aquest programa serà objecte d'atenció i valoració específiques.  
4.4 Els esdeveniments esportius extraordinaris s'inclouran en el Progama d'Activitats Esportives, encara que podran rebre per part de la Direcció General de l'Esport una atenció específica.  
4.5 Les subvencions concedides per la Direcció General de l'Esport a les federacions esportives tenen, per naturalesa pròpia, caràcter finalista i, tant pel seu import global com per la seua aplicació als diferents programes federatius de despeses, es troben vinculades i condicionades al conjunt d'activitats que han de realitzar i a la resta d'ingressos que obtinga la federació.  
Cinquena. Valoració de les sol·licituds i resolució del procediment  
5.1 Per a l'avaluació de les sol·licituds presentades es constituirà una comissió d'avaluació, presidida pel director general de l'Esport, i quatre vocals entre els responsables del Servei de Promoció de l'Esport.  
5.2 La valoració de les sol·licituds s'efectuarà atenent els següents criteris:  
a) La coherència dels programes i pressupostos presentats.  
b) El nombre de clubs o entitats adscrites a la federació.  
c) El nombre de llicències d'esportistes federats.  
d) Qualificació de l'esport com a olímpic.  
e) Dificultat tècnica o pràctica per a generar recursos propis de la federació que ho sol·licita.  
5.3 Les sol·licituds podran resoldre's a mesura que la comissió d'avaluació informe sobre les sol·licituds. La comissió d'avaluació està autoritzada per a realitzar tantes sessions com el president decidisca convocar.  
5.4 Una vegada formalitzats els actes d'instrucció corresponents, el director general de l'Esport elevarà la proposta de resolució al conseller de Cultura, Educació i Ciència, el qual resoldrà.  
5.5 La Direcció General de l'Esport notificarà als interessats la resolució del conseller relativa a la concessió o desestimació de les sol·licituds presentades.  
5.6 La Conselleria de Cultura, Educació i Ciència ordenarà la realització dels tràmits necessaris per a l'oportuna transferència de les subvencions a cada una de les federacions esportives que hagen acreditat els requisits i condicions exigides en aquesta disposició.  
5.7 Quan el procediment d'adjudicació de les subvencions s'inicie en l'exercici anterior al de la seua aplicació, l'adjudicació restarà condicionada a l'existència de crèdit adequat i suficient en el Pressupost de Despeses de la Generalitat Valenciana corresponent.  
Sisena. Obligacions dels beneficiaris  
6.1 Trobar-se en la situació que legitima la seua concessió.  
6.2 Acreditar el compliment dels requisits i condicions que determinen la concessió o gaudí de l'ajuda.  
6.3 La submissió a les actuacions de control financer que corresponguen a la Intervenció General en relació amb les subvencions i ajudes concedides.  
6.4 Comunicar a la Conselleria de Cultura, Educació i Ciència l'obtenció de subvencions o ajudes que tinguen la mateixa finalitat procedents de qualssevol altres administracions o ens públics o privats.  
6.5 Fer constar en tota la informació o documentació pròpia de les activitats i competicions federatives la col·laboració de la Generalitat Valenciana, Conselleria de Cultura, Educació i Ciència.  
6.6 La realització dels programes per als quals es concedeix la subvenció serà d'exclusiva responsabilitat de l'entitat. També aniran a càrrec seu els mitjans humans i materials que siguen necessaris per al seu compliment, fins i tot el de les obligacions fiscals i de la Seguretat Social que se'n deriven.  
6.7 Les federacions beneficiàries queden obligades a notificar a la Direcció General de l'Esport qualsevol proposta de canvi o modificació del programa i pressupostos presentats, en el moment en què es produïsca.  
Setena. Modificació de la resolució de concessió  
7.1 L'import de la subvenció concedida en cap cas podrà ser d'una quantia que aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat que ha de desenvolupar el beneficiari.  
7.2 Qualsevol alteració de les condicions per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de la concessió.  
Vuitena. Distribució de la subvenció de la Conselleria  
8. La subvenció de la Conselleria de Cultura, Educació i Ciència es distribuirà dins del pressupost d'ingressos i despeses de les federacions necessàriament de la forma següent:  
- Programa I, Gestió i Funcionament: el 20 o 25% com a màxim, segons que la seu federativa estiga ubicada o no en una dependència propietat de l'administració.  
- La resta de la subvenció pel 80 o el 75% com a mínim, es distribuirà entre els programes d'Activitats Esportives (II), Formació (III) i Tecnificació (IV), segons l'assignació establida per al Programa I.  
Novena. Procediment de pagament i terminis de justificació  
9.1 El lliurament de les subvencions es produirà:  
a) D'una sola vegada, després de la justificació del total de la subvenció concedida, o en parts, per un import mínim del 25% del total de la subvenció.  
b) O aplicant el règim previst en la Llei d'Hisenda Pública de la Generalitat Valenciana (article 47 bis):  
- un 40% de l'import de forma immediata una vegada concedida la subvenció;  
- un 20% després de l'aportació i comprovació de la documentació justificativa de l'efectiva i correcta aplicació de la suma lliurada a l'actuació objecte de la subvenció; i  
- la resta, una vegada es justifique el compliment del conveni.  
9.2 Perquè es concedisca immediatament un avançament del 40%, les garanties que els beneficiaris caldrà que aporten constituiran la totalitat de l'avançament, en alguna de les formes següents: en metàl·lic en valors públics o mitjançant aval bancari en la forma i les condicions reglamentàries.  
Quan les garanties es constituïsquen en metàl·lic o en valors públics, s'efectuarà el seu dipòsit en la Caixa General de Dipòsits o en les tresoreries territorials de la Conselleria d'Economia i Hisenda.  
9.3 Abans del cobrament del primer o únic pagament de la subvenció, les federacions hauran d'acreditar que es troben al dia en les seues obligacions tributàries i amb la Seguretat Social, en la forma establida reglamentàriament.  
9.4 El termini de presentació de les justificacions requerides finalitzarà el 15 de novembre d'enguany, excepte per a les ajudes relatives al Programa de Tecnificació i als esdeveniments esportius extraordinaris, en aquest cas el termini finalitzarà el 31 de desembre.  
Deu. Justificació de la subvenció  
10.1 Es farà un certificat que reculla el resum de despeses per programes segons model de l'annex III.  
10.2 Al certificat s'adjuntarà un compte justificatiu per cada programa o activitat, en el qual s'indicaran les despeses realitzades en cadascun d'aquells.  
10.3 Els comptes justificatius s'acompanyaran dels documents que recolzen les despeses efectuades, amb original i còpia. Una vegada comprovats els documents es tornaran a les federacions els originals per a la seua custòdia.  
10.4 Els justificants integrants de cada compte justificatiu hauran de complir els requisits formals que es recullen en el Reial Decret 2.402/1985, de 18 de desembre, pel qual es regula el deure d'expedició i lliurament de factures per empresaris i professionals (BOE núm. 312, de 30 de desembre).  
10.5 Els justificants s'hauran de presentar de la manera següent:  
a) Llistats i numerats correlativament, partint del número 1 en cada compte.  
b) Els justificants que continguen més d'un document hauran d'anar numerats, també, correlativament, partint del número 1 (per exemple, justificant núm. 7, document 7/1, 7/2, ...).  
10.6 Queden exclosos de la possibilitat de la seua justificació amb fons procedents de la subvenció de la Direcció General de l'Esport, les despeses ocasionades per:  
- Adquisició de l'immobilitzat.  
- Adquisició de béns destinats a la venda.  
- Tributs (excepte IVA).  
- Aportacions a sistemes complementaris de pensions.  
- Multes de trànsit.  
- Els bitllets emesos i no utilitzats.  
- Despeses extra d'hotel.  
- Indemnitzacions per raó de servei que superen les quanties màximes establides per la Generalitat Valenciana per al seu personal.  
- Despeses sumptuàries.  
Amb caràcter general, no es podran justificar a càrrec de la subvenció de la Conselleria, totes aquelles despeses que es financien amb aportacions directes d'esportistes, clubs o tècnics, com llicències esportives, mutualitats, quotes de cursets, etc.  
10.7 Una vegada presentades les justificacions i en el cas que hi haja observacions per part de la Direcció General de l'Esport a aquestes, la federació disposarà de 10 dies hàbils, a partir de la notificació corresponent, per a remetre-les de nou, incorporant les correccions oportunes.  
Onze. Memòria esportiva  
11. Després de la justificació de la totalitat de la subvenció de la Conselleria de Cultura, Educació i Ciència es presentarà la memòria esportiva de l'any, en el termini màxim de tres mesos des de l'acabament de l'exercici econòmic d'aplicació de la subvenció concedida.  
Dotze. Reintegrament de les subvencions  
12.1 Procedirà el reintegrament de les quantitats percebudes i l'exigència de l'interés de demora des del moment del pagament de la subvenció en els següents casos:  
a) Incompliment de l'obligació de justificació.  
b) Obtenir la subvenció sense reunir-hi les condicions requerides.  
c) Incompliment de la finalitat per a la qual la subvenció va ser concedida.  
d) Incompliment de les condicions imposades als beneficiaris amb motiu de la concessió de la subvenció.  
e) Igualment, en el supòsit recollit en la base 7.1, quan la subvenció principal siga de la Generalitat Valenciana procedirà el reintegrament de l'excés obtingut sobre el cost de l'activitat desenvolupada.  
Tretze  
En tot el que no preveu aquesta ordre, els beneficiaris se sotmetran al que estableix la Llei d'Hisenda Pública de la Generalitat Valenciana i la Llei de Pressupostos de la Generalitat Valenciana per a l'exercici de què es tracte.  
Tot això, sense perjudici de règim d'infraccions i sancions previst en el títol IV del Text Refós de la Llei d'Hisenda Pública de la Generalitat Valenciana.  
ANNEX II  
(Nom) ... amb DNI núm. ..., com a president/presidenta i en representació de la federació de ..., amb domicili social a ..., c/ ..., núm. ..., i NIF ...  
D'acord amb l'ordre de la Conselleria de Cultura, Educació i Ciència amb data ... de/d' ... de 1996 (DOGV de/d' ... de ... de 199...),  
SOL·LICITA:  
Que li siga concedida una subvenció econòmica per a la realització de les activitats corresponents a l'any 1996, i assumeix totes les responsabilitats que pogueren derivar-se de la realització d'aquestes.  
Així mateix es compromet a l'acceptació futura de la subvenció sol·licitada en els termes en els quals la Conselleria la poguera concedir, si en resulten beneficiaris, i a tornar les quantitats percebudes en el cas d'incompliment de les condicions d'aquesta convocatòria, així com a acceptar tots els requisits especificats en la normativa vigent aprovada per la Conselleria de Cultura, Educació i Ciència, i declara no haver desfigurat la veritat, ni ocultat cap informació referent a les dades que consten en aquesta sol·licitud.  
Als efectes de tràmit de la subvenció, aquesta haurà de transferir-se al compte núm. ... que a nom d'aquesta federació figura en el Banc ... (codi ...) sucursal/Urbana ... (codi ...), amb domicili a ..., c/..., número ...  
..., ... de/d' ... de 1996  
Firma i segell  
CONSELLER DE CULTURA, EDUCACIó I CIèNCIA  
DIRECCIó GENERAL DE L'ESPORT  
ANNEX III  
CERTIFICAT NºM. ...  
(Nom) ..., com a (1) ... de la federació .  
CERTIFIQUE:  
Que la subvenció de la Conselleria de Cultura, Educació i Ciència corresponent a l'any 1996, per un import de ... PTA s'ha destinat a finançar les despeses dels programes i activitats d'aquesta federació durant les dates compreses entre el/l' ... de/d' ..., i el/l' ... de/d' ... de 199... d'acord amb les finalitats que li són pròpies i el que preveu l'ordre de la Conselleria de Cultura, Educació i Ciència que regula les subvencions per a l'any actual.  
El resum de les despeses és el que a continuació s'indica per programes.  
Programa Import  
I. Gestió i Funcionament esportiu ...  
II. Activitats Esportives ordinàries ...  
Esdeveniments extraordinaris ...  
III. Activitats de Formació ...  
IV. Activitats de Tecnificació ...  
TOTAL  
S'adjunten comptes justificatius consistents en ... fulls numerats acompanyats dels justificants originals que així mateix s'indiquen i corresponents al pressupost aprovat per la Direcció General de l'Esport.  
I, perquè conste als efectes de la seua presentació davant la Conselleria de Cultura, Educació i Ciència, firme ..., ... de/d'... de 199...  
Vist i plau  
El president de la federació  
Firma i segell  
Espai reservat a l'administració  
(1) Càrrec que té en la federació


Còpia Permalink ELI